ועדת העלייה, הקליטה והתפוצות, כנסת 20, פרוטוקול מספר 336, 2018-10-29 09:38

אברהם נגוסה: שלום לכולם, ברוכים הבאים לוועדת העלייה, הקליטה והתפוצות.

אברהם נגוסה: אנחנו מתחילים את הדיון.

אברהם נגוסה: בפתח הישיבה הזאת אני מבקש להביע את תנחומיי ל-11 משפחות הנרצחים בבית הכנסת עץ החיים בפיטסבורג.

אברהם נגוסה: נאחל החלמה מהירה לפצועים.

אברהם נגוסה: אני רוצה להקריא את שמות הנרצחים: רוז מאלינגר בת 97, ניצולת שואה, מלווין ווקס בן 88, בני הזוג סילבן סימון בן 86, וברניס סימון בת 84, ג'ויס אייזנברג בת 75, דניאל שטיין בן 71, ארווין יאנגר בן 69, ד"ר ג'רי רבינוביץ' בן 66, ריצ'רד גוטפריד בן 65, האחים ססיל רוזנטל בן 59, ודייויד רוזנטל בן 54.

אברהם נגוסה: השם יקום דמם, יהיה זכרם ברוך.

אברהם נגוסה: אני מבקש לקום לדומייה בבקשה.

אברהם נגוסה: הנושא שלנו היום זה סקירה של יושב ראש הסוכנות היהודית, יצחק הרצוג, על פעילות הסוכנות היהודית ותכנית העבודה.

אברהם נגוסה: היושב ראש נכנס לא מזמן, אנחנו מברכים אותו.

אברהם נגוסה: זוהי הוועדה הראשונה בה הוא משתתף פה כיושב ראש הסוכנות היהודית.

אברהם נגוסה: אני רוצה להזכיר בכל זאת את הנושא של פיטסבורג.

אברהם נגוסה: בשבוע שעבר התארחו כאן במסגרת כינוס - - - נשיא ומנכ"ל הפדרציות היהודית בפיטסבורג.

אברהם נגוסה: הוא השתתף בישיבה פה בוועדה הזו שנערכה בנושא העלייה מאתיופיה.

אברהם נגוסה: ליבנו עם המשפחות.

אברהם נגוסה: מדינת ישראל והעם היהודי עומדים כתף אל כתף עם קהילת יהדות פיטסבורג.

אברהם נגוסה: מדובר בהתקפה הקשה ביותר נגד יהודים בהיסטוריה האמריקנית.

אברהם נגוסה: מדובר באירוע האנטישמי הקשה ביותר שפקד את ארצות הברית.

אברהם נגוסה: הסיוט של כל יהודי להיות מותקף בבית הכנסת בשבת בבוקר בעודו מתפלל התממש ביום שבת ב-27 באוקטובר 2018.

אברהם נגוסה: אני מאמין שממשלת ישראל, ממשל ארצות הברית ומדינות שונות יפעלו יחד על מנת לחסל את האנטישמיות.

אברהם נגוסה: הגינויים למעשה הנורא הזה צריכים להגיע מכל מדינות העולם.

אברהם נגוסה: אני שוב מברך את יושב ראש הסוכנות היהודית שנמצא עמנו.

אברהם נגוסה: הסוכנות היהודית הוקמה ב-1929 כזרוע המבצעת של ההסתדרות הציונית העולמית.

אברהם נגוסה: הסוכנות היהודית מתמקדת בעידוד עלייה, סיוע לעולים, חינוך יהודי ציוני בקהילות העולם והקשר עם יהדות העולם וחיזוק הקהילות היהודיות בישראל.

אברהם נגוסה: הסוכנות חייבת לחזק את העלייה לישראל דרך הזהות היהודית ומתוך בחירה חופשית.

אברהם נגוסה: לסוכנות היהודית תפקיד חשוב ביותר לחבר את הצעירים היהודים בתפוצות לישראל ולחבר את הצעירים הישראלים לעם היהודי.

אברהם נגוסה: שליחי הסוכנות היהודית עושים עבודה חשובה ביותר בתפוצות.

אברהם נגוסה: אנחנו חברי הכנסת התרשמנו בסיורים בצפון אמריקה.

אברהם נגוסה: הסוכנות היהודית הינו ארגון חשוב ביותר שמצליח לכנס את היהדות האורתודוכסית, הרפורמית והקונסרבטיבית.

אברהם נגוסה: הפרויקטים של הסוכנות מסע ותגלית הם פרויקטים חשובים ביותר שמביאים עשרות אלפי צעירים יהודיים מכל העולם לישראל.

אברהם נגוסה: הפרויקט עתידים שמטפח מצוינות והעצמת בני הנוער וסטודנטים בעלי כישורים גבוהים מהפריפריה וקידום המדעים והטכנולוגיה בקרב תלמידי תיכון ישראל מיוצאי אתיופיה.

אברהם נגוסה: קרן ביטחון שהוקמה על ידי הסוכנות היא יוזמה חשובה ביותר שמאות קהילות משתמשות ומסתייעות בה.

אברהם נגוסה: מחזקת את הביטחון של הקהילות בתפוצות בשיתוף פעולה עם מדינת ישראל.

אברהם נגוסה: הפעולות של הסוכנות היהודית למען האוכלוסיות בסיכון בכפרי עליית הנוער של הסוכנות היהודית, עבודה עם קשישים, דיור מוגן – בעיקר לעולים, הסיוע שהסוכנות מעניקה למשפחות נפגעות טרור – 5000 ₪ בסיוע במקרים שמס רכוש והמדינה לא מכסה, הן יוזמות מבורכות מאוד בעשייתה של הסוכנות היהודית.

אברהם נגוסה: אני חושב שאנחנו פה לשמוע ממך.

אברהם נגוסה: אני גם רוצה באמת לברך אותך על הכרזתך הפומבית וקריאה פומבית לממשלת ישראל להעלות את 8000 אחינו שממתינים באתיופיה ולאחד אותם במשפחות.

אברהם נגוסה: ואני, תקוותי, זה שתעשה היסטוריה ותשלים את המצווה שסבא שלך התחיל.

אברהם נגוסה: תודה.

יצחק הרצוג: תודה רבה לך אדוני היושב ראש הנכבד והיקר שאני הייתי שמח מאוד כחבר הוועדה שלך וראש השדולה יחד איתך למען ישראלים יוצאי אתיופיה.

יצחק הרצוג: אני גם מברך את מנהלת הוועדה החדשה שאני מכיר אותה הרבה שנים בכנסת.

יצחק הרצוג: אני שמח לראות את חבריי וחברותיי, במיוחד יושב ראש הקואליציה דוד אמסלם, חבר הכנסת ד"ר נחמן שי, חברת הכנסת איילת נחמיאס ורבין, את מנכ"ל משרד הקליטה אלכס קושניר ואת המשנה למנכ"ל חביב קצב.

יצחק הרצוג: מהסוכנות היהודית אני רוצה לציין את ג'ו שוורץ המזכ"ל שלנו, אל אייל שוויקי ראש המטה שלי והצוות שלי, את יהודה שרף, ראש יחידת העלייה והקליטה ואת רומן פולונסקי, ראש היחידה לעולים מחבר העמים, דוברי רוסית, את מזכ"ל ההסתדרות הציונית העולמית, חברי היקר, ראובן שלום ועוד אנשים שנמצאים כאן.

יצחק הרצוג: אני מציע שאני אומר כמה מילים על פיטסבורג ועל עליית יהודי אתיופיה.

יצחק הרצוג: והיות שאני מכיר את החיים של הח"כים, הייתי פה עד לא מזמן – ניתן להם גם להתייחס לאירועים של הימים האחרונים, ברשותך, אחר כך נוכל לעסוק בעניינים אחרים.

יצחק הרצוג: לגבי האסון הנורא בפיטסבורג – דיברת נכונה, אדוני היושב ראש, זה האירוע האנטישמי החמור ביותר בהיסטוריה של ארצות הברית.

יצחק הרצוג: מזה מאות בשנים ביבשת הזאת לא היה אירוע כזה.

יצחק הרצוג: לחשוב שאדם שטוף שנאה, עם נגישות קלה מאוד לכלי נשק חודר לבית כנסת שבו יהודים עוטי טליתות מוציאים את ספר התורה ונטבחים, זה מחזה שלא דמיינו שנראה בצפון אמריקה.

יצחק הרצוג: רק לפני ימים ספורים פגשתי את מנהיגי הקהילה הזאת, הפדרציה של פיטסבורג היו פה בארץ בכנסת העצרת הגדולה של הפדרציות היהודיות מצפון אמריקה.

יצחק הרצוג: שחלקם, אגב, היו פה בכנסת.

יצחק הרצוג: אחת ממנהיגות הקהילה היא זאת שראיינה את ראש האופוזיציה.

יצחק הרצוג: הקהילה הזאת חזקה, יש בה כבין 50,000 ל-60,000 יהודים.

יצחק הרצוג: מוסדות מפוארים, קהילה ציונית חמה מאוד, הצמיחה מנהיגים גדולים ביהדות ארצות הברית למעלה מ-120 שנה.

יצחק הרצוג: קהילה מאורגנת מאוד.

יצחק הרצוג: אין לי ספק שהאירוע הזה ישפיע ויצרוב עמוקות את התודעה הלאומית של יהודי ארצות הברית.

יצחק הרצוג: אני אומר ראשית לכל שאני מברך את חברינו, השר נפתלי בנט, על כך שהוא ייצג את הממשלה אתמול בטקס האבלים הענק בפיטסבורג.

יצחק הרצוג: אני עצמי אגיע לשם לתפילות השבת בבתי הכנסת השונים בפיטסבורג.

יצחק הרצוג: ואני חושב שכולנו בעניין הזה מרגישים אחווה אמיתית של העם היהודי.

יצחק הרצוג: אירוע כזה כמו הישיבה הזו ודקת דומייה כאן בממשלת ישראל ובכל מקום אחר מבטא יותר מכל את הזיקה העמוקה מאוד של עמנו באשר הוא.

יצחק הרצוג: אנחנו משפחה אחת גדולה ולא משנה מאיזה בית כנסת, איזה כיפה ואיזה בגד לובש או לובשת מי שמתפללים או לא מתפללים, העיקר כולנו יהודים.

יצחק הרצוג: לאירוע הזה יש כמה השלכות – ראשית בסוגיה של הטיפול בנפגעי טראומה.

יצחק הרצוג: יחד עם משרד החוץ הוצאנו בלילה משלחת, הקואליציה הישראלית לטראומה, קואליציה שהוקמה ב-20 השנה האחרונות בעקבות אירועי טרור, מלחמות ואירועים ביטחוניים ומבצעיים.

יצחק הרצוג: מנכ"לית הקואליציה, טליה לבנון, עם קבוצה של מומחים מארגון נט"ל, ער"ן וארגונים נוספים, הגיעה לקהילה בתיאום עם הפדרציה ובהזמנתה.

יצחק הרצוג: אנחנו היינו מעורבים יחד עם משרד החוץ במשלחת הזאת כיוון שבסוף האירוע הוא אירוע שצריך להתמודד איתו ברמה הכי מקצועית שיש וזה מראה את היכולות שלצערנו רכשנו כאן עם הגורל המשותף של עמנו.

יצחק הרצוג: בנוסף לכך, בסוגיית הביטחון – הקהילות בארצות הברית מאורגנות כך שיש מערכת שעוסקת בביטחון אבל היא נשארת לשיקול דעת כל בית כנסת וכל קהילה.

יצחק הרצוג: יש 3500 בתי כנסת בצפון אמריקה, יש כ-350 מרכזים קהילתיים, JCC’s, יש מאות בתי ספר יהודיים ויש 150 פדרציות.

יצחק הרצוג: כל המערכת האדירה הזאת צריכה להחליט באיזו צורה ובאיזה אופן וכיצד היא רוצה להתמודד עם האתגר החדש – כי הוא ללא ספק קיים.

יצחק הרצוג: הוא קיים ברשתות החברתיות, יש דיווחים בלתי פוסקים, כולל הליגה למניעת השמצה, על עלייה דרמטית בשנאת יהודים ברשתות החברתיות בארצות הברית.

יצחק הרצוג: אנחנו רואים את ה-White supremacy, את ה-Ku Klux Klan, אנחנו רואים קבוצות מסוכנות מאוד שוטפות מוח, נשטפות מוח ומוציאות ביטויים חריפים ביותר.

יצחק הרצוג: והשורש פורה ראש ולענה שנכנס לבית הכנסת, בן העוולה הזה, הוא רק תוצר של הארגונים הללו.

יצחק הרצוג: לכן חשוב מאוד שברגע הזה אנחנו נביע סולידריות והזדהות.

יצחק הרצוג: אין לנו כוונה לא לחלק ציונים ולא להגיד להם מה לעשות, אלא אך ורק להראות שכולנו עם אחד, גורל משותף.

יצחק הרצוג: בסוגיה שנוגעת לעליית יהודי אתיופיה ואלה שנמצאים במחנות – במחנות נותרו כ-7800 איש.

יצחק הרצוג: אנחנו מצפים ליישום החלטת הממשלה.

יצחק הרצוג: ממש בתחילת נובמבר תגיע משלחת מקצועית של עובדי מדינה למחנות.

יצחק הרצוג: אנחנו התנגדנו למבנה של החלטת הממשלה כיוון שהיא יוצרת קריטריונים שקורעים משפחות ובגלל שהם קורעים משפחות יהיו משפחות שיישארו באתיופיה ולא יעלו בגלל הסיפור הזה.

נחמן שי: בני משפחה.

יצחק הרצוג: כלומר, תארו למשל החלטת ממשלה אומרת שרק ילדים רווקים או לא נשואים יוכלו להצטרף לראש המשפחה.

יצחק הרצוג: יש מצבים – כל אחד יחשוב שהבת הבכורה שלו או הבן הבכור שלו עם ילדים או בלי ילדים אבל הוא נשוי לא יכול לבוא, וזה יגרום למצב שיגרום לקרע במשפחות.

יצחק הרצוג: אני חושב שהגיע הזמן שממשלת ישראל, זה לא מספר גדול, יכולה לעשות מאמץ, אפילו בהחלטה רב שנתית, אבל לקבל החלטה להעלות את כולם ארצה.

יצחק הרצוג: אכן, ציינת בצדק, אדוני היושב ראש, הסבא שלי הרב הרצוג פסק לראשונה בתשי"ד פסק הלכה מהפכני שיהודי אתיופיה יהודים הם.

יצחק הרצוג: מאז החל התהליך.

יצחק הרצוג: לאחר מכן כשהייתה עליית יהודי אתיופיה התחילה גם הסוגיה של עליית בני הפלשמורה, ואז סוכם עם הרב עובדיה יוסף זצ"ל, שקיבל החלטה אמיצה ביותר ללכת לגיור לחומרה ולהעלות את כולם ארצה.

יצחק הרצוג: ומאז, כמעט 20 שנה, הפרשה הזאת נסחבת ונסחבת.

יצחק הרצוג: אצלנו במרכזי הקליטה יש מקום פנוי לקליטתם, הם עוברים תהליך של גיור לחומרה ותהליך התאקלמות בן שנתיים.

יצחק הרצוג: לאחרונה עשינו מאמץ גדול להשמה במקומות העבודה של הקבוצות שעלו והתרשמתי מאוד ממה שראיתי, אנשים מדהימים ונפלאים שהיהדות טבועה עמוק עמוק בדמם.

יצחק הרצוג: חלקם 18 שנה, 16 שנה, 15 שנה יושבים במחנה ומייחלים לעלייה לירושלים.

יצחק הרצוג: אין דברים כאלה.

יצחק הרצוג: זה לא בא ממישהו שבאמת לא מחובר ליהדות ולעם שלנו.

יצחק הרצוג: ולכן יש לעשות כל מאמץ להשלים את העלייה הזאת.

יצחק הרצוג: אני שמח שנמצא פה יו"ר הקואליציה, ואתה אדוני היושב ראש, כי ביחד הובלתם בעצם את שינוי המדיניות להעלאה הקודמת של 1300 ועכשיו להעלאה הנוכחית של ה-1000.

יצחק הרצוג: אבל אפשר וצריך להשלים את המלאכה.

יצחק הרצוג: אני אעצור כאן ואולי אדוני ירצה התייחסויות של חברי הכנסת.

אברהם נגוסה: תודה.

דוד אמסלם: אני באתי בעיקר לכבד אותך, בוז'י.

דוד אמסלם: אני - - - שאתה נמצא וגם אברהם אז אמרתי שאני אקפוץ לכמה דקות עד הנשיאות.

דוד אמסלם: אני גם מתחבר לכל מה שהיושב ראש וגם אתה אמרתם לגבי הרצח המתועב.

דוד אמסלם: אנחנו במדינת ישראל, לצערנו הרב, מכירים אפילו אירועים בסדרי גודל האלה אצלנו, אבל לא העליתי על דעתי שבארצות הברית זה יקרה.

דוד אמסלם: ולכן אני מסכים איתך שיהדות ארצות הברית תצטרך לעשות חושבים ביחד גם עם הממשל, גם עם מדינת ישראל, איך מתנהלים איתנו להבא.

דוד אמסלם: בגלל שכשקורה משהו מהסוג הזה בפעם הראשונה, אולי אתה לא צופה את זה, אבל כשזה קורה אתה צריך להיערך בהתאם.

דוד אמסלם: אז כמובן שלבי עם המשפחות ותנחומיי למי שנהרג בפיגוע וכמובן איחולים לפצועים.

דוד אמסלם: ומבחינתנו זו באמת טרגדיה עצומה.

דוד אמסלם: אני מרגיש וחש כאילו זה מישהו פה בארץ.

דוד אמסלם: אין הבחנה – יהודי נפגע גם במדינת ישראל.

דוד אמסלם: פעולות הטרור מתבצעות נגד יהודים רק בגלל שהם יהודים, אז לכן זה לא חשוב איפה היהודי נמצא.

דוד אמסלם: זה על הרקע הזה, ולכן התחושה שלי היא קשה מאוד.

דוד אמסלם: אני גם רוצה להודות לך על המילים שאמרת, על תפיסת העולם שלך וגם העזרה לגבי יהדות אתיופיה שצריך להביא אותם לכאן, בדיוק כפי שאתה תיארת את זה, חבל להכביר במילים.

דוד אמסלם: אני שמח על החלטת הממשלה להביא 1000 אנשים אבל אני מסכים איתך שצריך לקבל החלטה כוללת ואפשר לגזור, מה שנקרא, שלביות, אבל בסופו של דבר צריך לקחת את כל המכלול ולפתור אותו, אחרת זה לא ייגמר.

דוד אמסלם: וכל פעם עושים על זה סיבוב.

דוד אמסלם: מי שלא אוהב את אותה עלייה כל פעם וכל שלב יש לו מה לומר.

דוד אמסלם: אז חבל, פעם אחת נגמור את כל האירוע הזה, שאני רואה אותו כאירוע אנושי ממדרגה ראשונה.

דוד אמסלם: הרי בסופו של דבר מדובר באיחוד משפחות, זה מה שמדובר.

דוד אמסלם: ומשפחות בסיסיות, גרעיניות, לא מדובר על בני דודים כו'.

דוד אמסלם: זה אבא, אמא, ילדים, על זה מדובר.

דוד אמסלם: אז באמת, בוז'י, אני סומך עליך בעניין הזה.

דוד אמסלם: ואני גם רוצה באמת בהזדמנות הזו גם לאחל לך, כמובן אתה כבר כמה חודשים בתפקיד, אבל באמת ההזדמנות שלי כאן

דוד אמסלם: גם בוועדה לאחל לך הצלחה בתפקיד בגלל שאני משוכנע לחלוטין שאתה תעשה טוב לעם ישראל בכללותו בתפקיד הזה.

יצחק הרצוג: תודה רבה.

יצחק הרצוג: אני מברך גם את חבריי קסניה סבטלובה ורוברט טיבייב שנכנס במקומי לכנסת, ומיכל בירן.

אברהם נגוסה: תודה רבה לחבר הכנסת דודי אמסלם, יושב ראש הקואליציה.

אברהם נגוסה: חברת הכנסת איילת, בבקשה.

איילת נחמיאס ורבין: בואו נאמר שהעיתוי של הדיון הראשון של בוז'י הרצוג כיו"ר הסוכנות בוועדת הקליטה הוא באמת בוקר מאוד מאוד קשה למי שנחשב ראש ממשלת העם היהודי.

איילת נחמיאס ורבין: אני רוצה להוסיף רק דבר אחד על מה שאמר בוז'י, משום שאני חושבת שלא היה יכול להיות עיתוי יותר מתאים לכך שהוא יתמנה ויבחר לראש הסוכנות מאשר המבחן הגדול שבו אנחנו נמצאים כאומה יהודית – וזה באמת החיבור של כל הזרמים של היהדות.

איילת נחמיאס ורבין: אתה יודע, זה מדהים לראות איך פתאום אף אחד לא מדבר לא על קונסרבטיבים ולא על רפורמים וזה פתאום בכלל לא נושא, זה לא אישיו, זה לא דיון.

איילת נחמיאס ורבין: בדיוק כמו שצריך להיות במה שהוזכר בנושא העלייה מאתיופיה – הפלשמורה, לא פלשמורה, זה פשוט לא חשוב.

איילת נחמיאס ורבין: זה יהודים באשר הם יהודים.

איילת נחמיאס ורבין: ואני, מצד אחד מאוד מתרגשת מזה, אבל מצד שני יודעת, בוז'י, שזה מה שהופך את המשימה שלך למורכבת מאוד, לחיונית מאוד.

איילת נחמיאס ורבין: אני לא יודעת מי מיהודי ארצות הברית יבחרו לעלות או לא לעלות למדינת ישראל.

איילת נחמיאס ורבין: אנחנו יודעים שבאירופה אנחנו חווים סוגיה דומה של רציחות על רקע אנטישמי ושל אירועים אנטישמים קשים.

איילת נחמיאס ורבין: אני רק יודעת דבר אחד – שלך יש את כל התמיכה שלנו, את כל העזרה שלנו, את כל הגיבוי שלנו.

איילת נחמיאס ורבין: לך ולצוות שלך, שצריך להגיד שהם אנשים אהובים עליי מאוד.

איילת נחמיאס ורבין: יושבים פה גם הדיה, לירון, ג'וש ואייל, שהם אנשים קרובים אליי במיוחד.

איילת נחמיאס ורבין: אני מחזקת אותך, שולחת מכאן את העצב העמוק והגדול שכולנו חשים לקהילה היהודית באשר היא באמריקה, בוודאי לקהילה בפיטסבורג.

איילת נחמיאס ורבין: אני ביקרתי בבתי כנסת בפיטבורג בעבר – קהילה מיוחדת במינה.

איילת נחמיאס ורבין: תודה בוז'י.

יצחק הרצוג: תודה רבה לך.

איילת נחמיאס ורבין: תודה רבה לך אברהם ותודה נחמן.

אברהם נגוסה: תודה רבה.

אברהם נגוסה: הצטרפה אלינו גם חברת הכנסת מיכל בירן.

אברהם נגוסה: אנחנו נעשה סבב של חברי הכנסת בקיצור אבל תעשו בתמצית כי היושב ראש צריך לעזוב.

יצחק הרצוג: לטקס שנקבע מראש ב-10:40.

אברהם נגוסה: נחמן שי בבקשה.

נחמן שי: תודה רבה אברהם.

נחמן שי: שלום לבוז'י.

נחמן שי: לפני שבוע אני העברתי בנשיאות דיון מהיר בוועדת הקליטה על העלייה באנטישמיות בארצות הברית.

נחמן שי: אני אפילו לא - - -

אברהם נגוסה: קבענו לשבוע - - -

נחמן שי: כבר נקבע הדיון ל- - - אברהם אמר לי, בוא יש דיון על אירופה, נקדים, נעשה ביחד, אבל תעשה את זה כמה שיותר מוקדם שאתה יכול כדי שנעלה את זה לסדר היום.

נחמן שי: עוד - - - מהדיון נפל עלינו האסון הזה.

נחמן שי: אז קודם כל, בוז'י, בהצלחה לך.

נחמן שי: אתה ממש האיש המתאים במקום המתאים ואני מאחל לך כל טוב.

נחמן שי: הצלחה שלך, כמו שאומרים במקומותינו, תהיה הצלחה של כולנו.

נחמן שי: האירוע בפיטסבורג סוגר איזשהו מעגל.

נחמן שי: ב-2002 הייתי באיזשהו תפקיד בפדרציות היהודיות, חלק מהאנשים היו שם, הקהילות היהודיות תרמו מאות מיליוני דולרים לקמפיין החירום בישראל.

יצחק הרצוג: נכון, הקואליציה לטראומה.

נחמן שי: והקואליציה לטראומה שבישראל קמה מהכספים שהקהילות היהודיות תרמו.

נחמן שי: והיא הוכיחה את עצמה מאז והיא פעילה, גדלה מאוד וגם אימצו את דפוסי הפעולה שלה וכבר כל היישובים - - - והיא עדיין חיה ופועלת, אולי בפינות אחרות.

נחמן שי: עכשיו המעגל נסגר – אותה קואליציה יוצאת לסייע לקהילה בפיטסבורג מהידע שנצבר פה.

נחמן שי: אין דברים שהעולם היהודי לא יודע לעבור.

נחמן שי: הנה לך עוד, תשתמש בזה בהזדמנות הראשונה שאתה יכול כי זה באמת מראה איך העזרה ההדדית היהודית נמשכת - - - כשאנחנו במצוקה הם עוזרים לנו, כשהם במצוקה אנחנו עוזרים להם.

נחמן שי: אין דבר יותר חשוב וגדול מזה.

נחמן שי: ראינו את העלייה באנטישמיות, אנחנו לא קושרים אותה בהכרח לממשל זה או לנשיא אחר.

נחמן שי: יש עלייה באנטישמיות – היא עקבית, היא נמשכת, היא נשענת על רשתות חברתיות, היא נשענת על כל מיני אמצעים אחרים.

נחמן שי: זאת עובדה קיימת.

נחמן שי: אני רואה למדינת ישראל תפקיד חשוב במאבק הזה.

נחמן שי: וכמובן, הסוכנות היהודית היא זרוע של המדינה לצורך העניין.

נחמן שי: אני רואה שמדינת ישראל חייבת לעמוד בקו הראשון, היא לא יכולה להשאיר, עם כל הכבוד, אפילו לא ליהודי ארצות הברית לעמוד לבד.

נחמן שי: זו חלק מהאחריות שלנו.

נחמן שי: בגלל זה אנחנו הקהילה היותר גדולה ולנו יש כלים מדינתיים ולנו יש יכולת לפעול בזירה הבינלאומית וזה לא דומה לשום דבר אחר.

נחמן שי: לכן אני מצפה מהמדינה להיכנס לעובי הקורה, לעבות את האמצעים שהיא משקיעה בעולם היהודי.

נחמן שי: היום זה מצב חירום אבל אתה דיברת כבר לפני שבוע-שבועיים על הצורך ללמד את השפה העברית, להגדיל את החינוך, להגדיל את הזיקה למדינת ישראל.

נחמן שי: היום זה שלנו, הבייבי הזה, אין מה לעשות, משהו קרה ב-70 שנה, התהפכו הדברים.

נחמן שי: ולכן אני חושב שממשלת ישראל חייבת להיכנס לעניין.

נחמן שי: אני לא יודע כמה אנחנו יכולים לעשות דרך הוועדה זאת, אנחנו לא ילדים, אנחנו יודעים שהתקציבים לא נקבעים פה.

נחמן שי: אבל את המשקל הציבורי למשימה הזאת יש לנו ואנחנו צריכים לעשות את זה.

נחמן שי: ואני מקווה באמת שהדבר הזה ייצא לפועל, שהמדינה תבין שמשרד התפוצות כמה שהוא כיום יגדל.

נחמן שי: יימצאו הדרכים.

נחמן שי: אבל זה חייב להיות ראשון בסולם העדיפויות.

נחמן שי: וגם נושאים אחרים יהודיים כמובן, כמו שהזכרת, להשלים סוף סוף את פרק העלייה מאתיופיה שנמשך והולך לאורך דורות ושפעם אחת צריך להחליט שהוא יסתיים.

נחמן שי: כבר החליטו רק פעמיים עד עכשיו נכון ג'וש?

נחמן שי: אז זאת תהיה הפעם השלישית שיחליטו אבל הפעם אולי יעמדו מאחורי המילה ויעשו את זה.

נחמן שי: אז לסיכום אני חושב שעוד דרך ארוכה לפנינו בנושא של האנטישמיות.

נחמן שי: ואני עוד פעם אומר, אני רוצה לראות את המדינה שלי עוברת לפאזה חדשה, לשלב חדש, בהתייחסות שלה ליהדות התפוצות.

נחמן שי: ואני מקווה שהסוכנות היהודית תוכל להשתלב במהלך הזה ולהיות באמת הזרוע המקשרת והמגשרת בין מדינת ישראל לבין התפוצות.

נחמן שי: תודה רבה.

אברהם נגוסה: תודה.

אברהם נגוסה: חברת הכנסת קסניה סבטלובה, בבקשה.

קסניה סבטלובה: בוקר טוב לכולם, בוקר טוב לך בוז'י, טוב לראות אותך בתפקיד החדש שהולם אותך מאוד.

קסניה סבטלובה: אנחנו כולנו תקווה שאתה באמת תהיה לא רק החוליה המקשרת אלא גם רוח חדשה שתגרום לרבים מאוד בחברה שלנו לראות בצורה אחרת לגמרי את הקשרים שצריכים להיות הדוקים הרבה יותר בין ישראל לבין יהודי התפוצות באשר הם – בין אם הם בארצות הברית, ברוסיה, באתיופיה או בכל מקום אחר.

קסניה סבטלובה: אני רוצה לומר שכמה חבל וכמה מצער שדווקא ברגעים הטראגיים, אולי הם הרגעים הבודדים והיחידים שאז אנחנו פתאום מרגישים את הערבות ההדדית.

קסניה סבטלובה: שאז פתאום כל המחלוקות, לרגע אחד, בואו לא נשלה את עצמנו, נדחקות החוצה ואז אנחנו כל ישראל ערבים זה לזה, אומרים את הדברים האלה, עוזרים לקהילות וכו'.

קסניה סבטלובה: אבל מה קורה ברגע שאנחנו קצת מתנתקים מהאירוע המצער הזה?

קסניה סבטלובה: אנחנו שומעים שוב את אותם הדברים שמלאים בשטנה, שמלאים בשנאה.

קסניה סבטלובה: אנחנו שומעים אפילו חברים מתוך הממשלה מדברים על כך שצריך אולי לשנות או אולי אפילו לבטל את חוק השבות, לא פחות מזה.

קסניה סבטלובה: אנחנו שומעים את האנשים שמגדירים בעצמם, כאילו שניתנה להם הסמכות העליונה, מיהו יהודי ומיהו לא יהודי.

קסניה סבטלובה: אנשים שמים את עצמם להחליט בסוגיה שאולי הכי חשובה לעם שלנו.

קסניה סבטלובה: במקום להושיט יד ובמקום לעסוק בקירוב לבבות הם מרחיקים את הלבבות, הם יוצרים את הפילוג.

קסניה סבטלובה: אז אני כולי תקווה שאנחנו – כרגע אנחנו עדיין באבל עמוק מאוד על אירוע שאנחנו עוד לא עיכלנו אותו בכלל וזה האירוע אולי הכי משמעותי מבחינת האירועים האנטישמיים ותקיפות של יהודים, בטח בצפון אמריקה, אבל גם בהרבה מקומות אחרים בעולם.

קסניה סבטלובה: אבל כשאנחנו נעבור את זה, השאלה מה אנחנו נוכל לעשות כדי לייצר כלים חדשים על מנת לקרב את הקהילות אחת לשנייה, על מנת לקרב את יהדות התפוצות לכאן.

קסניה סבטלובה: ואני האחרונה שברגע טראגי זה אקרא למישהו עכשיו לנצל את ההזדמנות הזאת – חבר'ה בואו תעלו לארץ.

קסניה סבטלובה: אני לא חושבת שזה מתאים העניין הזה עכשיו כרגע.

קסניה סבטלובה: אבל מדינת ישראל צריכה לעשות הכל שאם האנשים האלה כן יבחרו לעלות לארץ הם ירגישו כאן בבית.

קסניה סבטלובה: וגם כאלה שלא יעלו לארץ כי ארצות הברית היא ביתם, ורוסיה היא ביתם, וכל המקומות האחרים ששם הם מרגישים בנוח זה הבית שלהם כרגע.

קסניה סבטלובה: אנחנו צריכים לעודד את זה אבל בטח לא להחליט במקומם.

קסניה סבטלובה: כשהם יבואו לכאן לעשות את הבר מצווה שלהם, לעשות את האירוע המשפחתי הנוגע ללב דווקא כאן במדינת ישראל, מדינת כל היהודים, שהם הרגישו כאן בבית – זו האחריות שלנו: שלך, בוז'י, שלנו כחברי כנסת, של כל חברי הממשלה.

קסניה סבטלובה: כי באמת אנחנו עם ישראל ערבים זה לזה ואם לא אנחנו אז מי יעשה את המלאכה הזאת במקומנו.

יצחק הרצוג: חשוב לציין שאנחנו עושים את זה הרבה גם בחוויות.

יצחק הרצוג: החל מתגלית שפה נמצא ארי קפלן ש- - - מסע, אונוורד וכל תכניות החוויה המקיפות.

יצחק הרצוג: יש עולם שלם של חוויות שזה חלק מהעניין הזה.

יצחק הרצוג: בוודאי שזה יהיה נושא מרכזי בשיח ובחוויות.

אברהם נגוסה: תודה.

אברהם נגוסה: חבר הכנסת רוברט טיבייב.

רוברט טיבייב: תודה אדוני היושב ראש.

רוברט טיבייב: בוז'י.

רוברט טיבייב: זה לא סוד, יש לי מחלוקות, ממש ויכוחים עם הסוכנות היהודית אבל הפעם אני רוצה להגיד לכם תודה - -

יצחק הרצוג: אנחנו מצפים לראות אותך גם.

יצחק הרצוג: הדיה ניסתה להשיג אותך - -

רוברט טיבייב: בסדר, הכל סגור.

רוברט טיבייב: הפעם אני רוצה להודות לסוכנות היהודית כי בגלל הסוכנות היהודית התפנה לי מקום בכנסת.

רוברט טיבייב: לא צריך להסביר איך אני מעריך את בוז'י, ישבנו בכנסת ה-18 חדר מול חדר.

רוברט טיבייב: אבל לא על זה אני רוצה לדבר.

רוברט טיבייב: אין מה לעשות אני מכיר את הסוכנות היהודית מבפנים כמשתמש.

רוברט טיבייב: לא כמשתמש, כחבר כנסת שמדיי פעם נוסע לשליחויות.

רוברט טיבייב: הייתי ברוסיה יושב ראש קרן תחייה.

רוברט טיבייב: אני מכיר את העבודה של הסוכנות, הבאנו אותה לצפון קווקז.

רוברט טיבייב: שמחה גז וברוך גור באו לבקר אותנו בזמנו.

רוברט טיבייב: מכיר את העבודה של - - - לא מדברים על הטענות עכשיו.

רוברט טיבייב: יש לך עבודה קשה.

רוברט טיבייב: אני מכיר את המחלוקות בתוך הארגון ולדעתי זה קצת מפריע.

רוברט טיבייב: אני בטוח, בוז'י, שאתה תסדר שם את כל העניינים.

רוברט טיבייב: והדבר הכי חשוב בשבילי – אני חושב שעדיין חסר לסוכנות את הקשר בין הנציגים של הסוכנות והקהילות המקומיות, לא משנה באיזה מדינה.

רוברט טיבייב: ועוד יותר חשוב שמדיי פעם אנשים באים, עולים חדשים לארץ, והסוכנות היהודית עוזבת אותם.

רוברט טיבייב: אלה הדברים שאני מאוד רוצה שתשנה אותם בסוכנות.

רוברט טיבייב: ובעניין הזה אני אהיה חייל שלך.

יצחק הרצוג: תודה רבה.

יצחק הרצוג: אני אתייחס להערות בסוף.

אברהם נגוסה: תודה.

אברהם נגוסה: חברת הכנסת מיכל בירן בבקשה.

מיכל בירן: דבר ראשון אני מאוד שמחה לראות אותך כאן, בוז'י היקר.

מיכל בירן: ובתוך כל האווירה המאוד קשה בתקופה הזאת בהיסטוריה אם יש דבר שמעודד אותי זה לדעת שאתה נמצא במקום הזה בתקופה המאתגרת הזאת לעם היהודי.

מיכל בירן: אבל אני גם לא יכולה שלא לראות גם כמה דברים שמאוד צורמים בכל העניין.

מיכל בירן: הדיסוננס מזה שאנשים נהרגו בגלל יהדותם שכאן בעיתונים חרדים אפילו לא מוכנים לכתוב שזה בית כנסת כי לא סופרים את זה כבית כנסת.

מיכל בירן: הדבר הזה - - - תמיד, אגב, היה חלק בהגדרה של היהדות שלנו גם מבחוץ על ידי השונאים שלנו ועל ידי מי שניסה לפגוע בנו.

מיכל בירן: ואני חייבת להגיד, נחמן, שאני גם לא מסכימה עם מה שאמרת – הדבר הזה לא קרה פתאום ואני חושבת שזאת תזכורת מאוד חשובה ל"לרכב על הנמר" - -

נחמן שי: לא הבנתי עם מה את לא מסכימה איתי.

מיכל בירן: אמרת שאתה לא מייחס את זה למשטר מסוים.

מיכל בירן: אני לא רוצה להתעמק בזה מאוד אבל אני כן רוצה לקחת מזה את הלקח הקונסטרוקטיבי.

מיכל בירן: אי אפשר לגדר אש בשדה קוצים.

מיכל בירן: אי אפשר.

מיכל בירן: ובמקום שבו נותנים לגיטימציה להסתה כלפי אנשים בגלל דתם – מי שחושב שזה לא יגיע בסוף לאנטישמיות טועה.

מיכל בירן: כי אנטישמים הם תמיד שם, רק כשזה לא לגיטימי בציבור הם נשארים קצת יותר למטה וכשזה לגיטמי אז אנחנו רואים את כל הביטויים האיומים והנוראים האלו.

מיכל בירן: אני מכאן שולחת גם את תנחומיי למשפחות וחושבת שזה האתגר הגדול שלנו, גם היושבים כאן, מכל סיעות הבית – גם להילחם באווירה הזאת אצלנו ולהבין שזה בעצם קרב עולמי מה שקורה עכשיו.

אברהם נגוסה: תודה.

אברהם נגוסה: אנחנו חוזרים ליושב ראש הסוכנות היהודית.

אברהם נגוסה: בבקשה.

יצחק הרצוג: קודם כל תודה רבה כי ההערות הן מאוד מאוד חשובות ואני הצעתי ליושב ראש שנוכל לעשות גם דיון פרטני על סוגיות של הסוכנות היהודית כי זה ארגון ענק, גדול, חשוב וטוב.

יצחק הרצוג: אני עונה גם לרוברט – אני מעריך ביקורת ואני בודק כל דבר, אבל אני אומר לך שהארגון הרבה הרבה יותר טוב מהתדמית שלו.

יצחק הרצוג: יש לו בעיה לספר את סיפורו.

יצחק הרצוג: הארגון עצמו הוא ארגון שעבר שינוי דרמטי מאוד ב-20 שנה האחרונות- -

נחמן שי: אם אתה אומר את הדברים האלה סימן שהגעת לסוכנות.

נחמן שי: התחושה הזאת של פער בין המציאות לבין הדימוי התקשורתי היא ידועה.

יצחק הרצוג: כי הארגון עושה המון דברים טובים ויפים אבל את סיפורו הוא לא ידע לספר.

יצחק הרצוג: זה לא אומר שלא צריכים להיות שינויים בסוכנות – יהיו שינויים בסוכנות בכל הרמות.

יצחק הרצוג: אבל קודם כל אני חייב להגיד שהעובדים מצוינים, נמרצים, ממוקדים, משכילים ברמה מאוד מאוד גבוהה.

יצחק הרצוג: אני פוגש אותם בכל מיני מקומות ובמכלולים עצומים של פעילות.

יצחק הרצוג: לגבי העלייה – יש פה את מנכ"ל משרד הקליטה ואת חביב ואת הצוות – זאת הייתה שנת שיא בעלייה.

יצחק הרצוג: צריך לדעת גם לומר את הקרדיט, זאת שנת שיא עצומה: 25,000 עד 30,000.

יצחק הרצוג: אתמול מישהו אמר לי, לא, זה לא בדיוק 30,000 זה 25,000, לא יודע, כל אחד מתווכח איתי – 30,000 בני אדם קמו, עזבו את ארצם ומולדתם ועברו לבית אביהם לכאן.

יצחק הרצוג: והאתגרים הם מאוד מאוד גדולים ומורכבים, ללא צל של ספק.

יצחק הרצוג: הבירוקרטיה הישראלית היא נודעת לשמצה, זה נכון, אבל גם בסוכנות היהודית נעשו המון דברים שעברו שינויים משמעותיים.

יצחק הרצוג: מרכזי הקליטה שלנו ברמה מאוד גבוהה.

יצחק הרצוג: אנחנו עוסקים במכלולים אדירים של פעילות ובהם: הזהות היהודית, החוויות הישראליות, השותפויות המורכבות של עשרות שותפויות בכל העולם, גם קהילות לקהילות – למשל פיטסבורג היא שותפה עם כרמיאל וישגב.

יצחק הרצוג: לפיטסבורג עצמה פעילות מאוד מרשימה בנושא דו קיום בין יהודים וערבים בעכו.

יצחק הרצוג: הסוגיה של אקטיביזם חברתי – יש לנו כ-40 מכינות מיוחדות שמרביתן לציבור עולים ולציבור אחר – ציבור מוחלש יותר.

יצחק הרצוג: יש כפרי נוער, מכוני גיור, מכללות ויש היקף עצום בתוך החברה הישראלית שמזמין את העם היהודי להיות שותף בתהליך.

יצחק הרצוג: כלומר, אם אני מסתכל על התמונה בכללותה – ומבחינתי, בהשקפת עולמי, בעידן הזה של שבר משמעותי בין שתי הקהילות הגדולות עלי אדמות – ששה מיליון יהודים בארץ הקודש ו-6 מיליון יהודים בצפון אמריקה, כשיש עוד 2 מיליון בשאר העולם – הרי יש לנו חובה בראש ובראשונה לראות איך לייצר את המכנה המשותף בעידן של פלגנות, פילוג, רשתות חברתיות והתרחקות הדור הצעיר.

יצחק הרצוג: זה מאוד מאוד ברור, זה מאוד מובנה.

יצחק הרצוג: זה מגיע עד כדי כך שיום אחד יעמדו ויסתכלו על הדור שלנו ויגידו: איך הם לא ראו ולא הבינו שהעם הזה הולך להיקרע לגזרים.

יצחק הרצוג: עם קטנטן של 14 מיליון נפש בקרב 7.5 מיליארד בני אדם.

יצחק הרצוג: ולכן יש לנו חובה אמיתית לקיים את הדיאלוג הזה לכל אורכו ורוחבו.

יצחק הרצוג: זה אומר שכשאני בא לפה לחברי הכנסת, והרבה מהם פגשו אותי ואמרתי להם, תורידו את הטון ותפסיקו לחלק ציונים ואל תקבעו מי יהודי טוב ומי לא יהודי טוב.

יצחק הרצוג: תאמינו לי, אני יכול להוכיח לכם בדיוק ההיפך.

יצחק הרצוג: ולכן זה לא התפקיד שלנו לחלק ציונים.

יצחק הרצוג: התפקיד שלנו זה לחבק את האחים והאחיות ולהגיד אתם אחים ואחיות שלנו, נקודה.

יצחק הרצוג: מי שרוצה לעלות, כמובן, אני בעד לטבוע בו את הציונות ואהבת הארץ וכמובן את אהבת האדם.

יצחק הרצוג: יש לנו, אגב, באהבת האדם גם פרויקטים אוניברסאליים שעוסקים בתיקון עולם כדי להראות שהעם היהודי מושיט יד לאחרים.

יצחק הרצוג: זה חלק מהדרך גם להביא צעירים יהודים מנוכרים לתוך המהלך.

יצחק הרצוג: הדבר השני, אני הולך בכל הקהילות העולם, בוודאי בצפון אמריקה, ואמרתי את זה בעצרת הכללית של הפדרציות היהודיות בשבוע שעבר בצורה הכי בוטה: גם אתם אל תחלקו ציונים לישראל.

יצחק הרצוג: זו דמוקרטיה, יש בה זרמים תת קרקעיים.

יצחק הרצוג: מה שאתה קורא זה לא מה שאתה מקבל.

יצחק הרצוג: יש פה שינויים מהפכניים בכל העולמות, בוודאי גם בציבור החרדי שאתם פחות מכירים אותו ובכל הציבור.

יצחק הרצוג: רב המשותף על המפריד בענק אם רק נדע לדבר ולכבד מחלוקות, לדבר ולפתח אחדות אגב חילוקי דעות או אחדות אגב הבדלים – Unity amidst difference.

יצחק הרצוג: זה מה שאני מנסה בכל כוחי לעשות ואני כל יום בודק וסופר.

יצחק הרצוג: וברוך השם, מאז שנכנסתי לתפקיד, מאז ה-1 באוגוסט, אף אחד לא אמר משהו שגרם נזק נורא, אלא צריך לדעת לחנך ולחנך ולחנך.

יצחק הרצוג: ולצערי האירוע הנורא הזה הוא בכל זאת מאפשר לנו להראות גם את האחדות בעם שלנו.

יצחק הרצוג: אז אלה האתגרים.

יצחק הרצוג: יש לנו הרבה מאוד תחומים שאנחנו עוסקים בהם ואני פתוח פה לשמוע הערות והצעות ורעיונות.

יצחק הרצוג: אנחנו מתנצלים שלא לכולם חזרנו בקצב משביע רצון.

יצחק הרצוג: העומס הוא לא אנושי.

יצחק הרצוג: נאלצתי להעביר תקציב בזמן שיא.

יצחק הרצוג: התקציב שלנו, כ-350 מיליון דולר בשנה, מורכב מהרבה מאוד מקורות מורכבים ושותפויות.

יצחק הרצוג: נאלצנו להתכונן ל-GA ולחבר הנאמנים ולהתמודד עם הרבה אתגרים וכמובן, לגעת במה שאפשר.

יצחק הרצוג: זה מבנה מורכב מאוד של שליטה ומה שנקרא משילות שזה נוגע בעובדה שהשותפים אצלנו זה 50% ההסתדרות הציוניות העולמית, 30% זה הפדרציות היהודיות של צפון אמריקה ו-20% קרן היסוד.

יצחק הרצוג: לעתים כל הארגונים הללו הם גם שותפים מאוד חשובים וגם לעתים, בוא נגיד, הם יחד איתנו באותו שוק.

יצחק הרצוג: אני לא רוצה להשתמש במילה מתחרים אבל זה מבנים טבעיים.

יצחק הרצוג: אני שמתי כסדר יום סוגיה ראשונה של זהות לאומית שעוקפת את סוגית הזרמים והמחלוקות התיאולוגיות, את סוגית העברית שם להסתדרות הציונית יש חלק חשוב מאוד בגלל שהיא מובילה כבר תשתית מפותחת בהרבה מאוד מדינות - -

עליזה לביא: זה כבר הפך לויכוח ביניכם לבין - -

יצחק הרצוג: לא, אנחנו כבר הרגענו את הויכוח הזה מזמן.

יצחק הרצוג: שלום לחברתי עליזה לביא.

יצחק הרצוג: זה חייב להיות חזון שהוא מעל ומעבר למחלוקת, אלא רק לפעול ביחד.

יצחק הרצוג: הסוגיה של חוויות שאני יכול איתן להתמודד עם דור צעיר שללא ספק הרבה ממנו נישא בנישואי תערובת – זה אומר גם לייצר זהות לעומת דור צעיר שמרגיש ניכור כי הוא רואה בישראל תדמיות שהוא לא מרוצה מהן ולא אוהב אותן.

יצחק הרצוג: וזה לא סוד, כולם מבינים על מה אני מדבר.

יצחק הרצוג: אז זה אומר חוויות כמו עולם ההיי טק, תיקון עולם בעולם כולו, כמו סוגיות של רשתות חברתיות גדולות ומשותפות ועוד ועוד.

יצחק הרצוג: ההתמודדות עם קהילות במצוקה – הסיפור של קהילות במצוקה, ונצואלה כמשל, תורכיה כמשל או מדינות אחרות.

יצחק הרצוג: נושאים מאוד מורכבים ורגישים באופן טבעי.

יצחק הרצוג: הפעילות העצומה שלנו במדינות חבר העמים שם יש עדיין למעלה ממיליון-מיליון וחצי יהודים בפוטנציה שאנחנו איתם בתשתיות מפותחות מאוד יחד עם משרד הקליטה, עם אופק שעושה עבודה נהדרת ושליחי אופק יגיעו לארץ בקרוב.

יצחק הרצוג: כך שלא חסרה עבודה.

יצחק הרצוג: אני רוצה לגעת בעוד קהילה אחת מרתקת שלאחרונה הייתי עם רומן פולונסקי שלנו שם זה גרמניה.

יצחק הרצוג: בגרמניה יש 300,000 יהודים.

יצחק הרצוג: לא 20,000 לא 10,000 – 300,000.

יצחק הרצוג: הם הגיעו מחבר העמים ולאט לאט הן מתפתחות לקהילות שצריכות לבנות תשתית קהילתית במאות מקומות ברחבי גרמניה בקבוצות קטנות יחסית.

יצחק הרצוג: שם אנחנו התחלנו פעילות שנקראת יאנוש קורצ'אק, זה עם מרכזים קהילתיים וזה מרתק ומעניין לראות איך נבנית קהילה ממנה אנחנו רוצים, כמובן, חזון ציוני, עלייה, חיבור ליהדות וכל היוצא בזה.

יצחק הרצוג: קהילות שלא היה להן שום ידע בתחום.

יצחק הרצוג: אז אני אומר שהעולם היהודי עובר שינויים מפליגים בכל התחומים – גם בתחומים הללו.

יצחק הרצוג: תודה רבה בינתיים ואני מניח שחברת הכנסת לביא רוצה לומר דברים אז אני אשמח לשמוע ממנה.

אברהם נגוסה: בהחלט.

אברהם נגוסה: הצטרפו אלינו חברת הכנסת עליזה לביא וחבר הכנסת יואל רזבוזוב.

אברהם נגוסה: בבקשה חברת הכנסת עליזה לביא.

עליזה לביא: תודה.

עליזה לביא: אני עקבתי דרך חן, העוזרת שלי, על הדברים שאמרת כאן, ואני רוצה לברך אותך, חברי היקר, יושב ראש הסוכנות, שאתה בא לתפקיד הזה.

עליזה לביא: גם כשנפרדנו ממך כאן באירוע מרגש מאוד, לא תמיד הבית הזה זוכה לכזה אירוע מרגש – הבנו שאתה האדם הנכון במקום הנכון בזמן הנכון.

עליזה לביא: באמת גם הידע הרב שלך אבל גם המסורת שממנה צמחת ובאת אל תוך המציאות העכשווית של העם היהודי.

עליזה לביא: אדוני היושב ראש, אני רוצה להודות לך, כמובן על הדיון הזה, ובטח על הסמיכות של האירועים.

עליזה לביא: אי אפשר לנתק את הדברים שהוצגו, את החזון, את ההבנה, את התחזית ואת ההסתכלות וההתבוננות אל תוך העולם היהודי ולהבין מצד אחד את המשוואה בין החברה בישראל לבין העם היהודי.

עליזה לביא: והאסון, הטבח שהיה במוצאי שבת רק מחדד את הצורך בשימור על המשוואה הכל כך יקרה הזאת.

עליזה לביא: ואני חושבת שמי אם לא אתה בזמן הזה, יושב ראש הסוכנות, חברי הרצוג, כדי לבוא ולאחות את השברים.

עליזה לביא: נכון שבעת הזאת, עת הבכי והכאב אנחנו צריכים לדבר על היחד ועל ההתלכדות.

עליזה לביא: אבל אנחנו לא יכולים לעצום עיניים ואנחנו לא יכולים שלא לקרוא לילד ולילדה בשמם.

עליזה לביא: אני מברכת על הנסיעה של שר התפוצות, ואני לא מזכירה את שמו, כי אני מדברת על התפקיד שלו, על שר התפוצות, לא רוצה לעשות את זה פוליטי.

עליזה לביא: אבל כשהוא נוסע לשם ואומר קבל עם ועדה יהודים הם יהודים הם יהודים, ואנחנו לא רואים את זה כאן בארץ – לא בפעילות שלו ולא ביוזמות שלו ולא בתקצובים.

עליזה לביא: האסון התרחש בבית כנסת שסיפר את הסיפור שאתה תיארת לנו עכשיו, על קהילות.

עליזה לביא: אני זוכרת שכשהגעתי עם הספר תפילת נשים לפני 10 שנים לקיימברידג', בית המדרש הראשון שהוזמנתי לתת שם הרצאה הם הגדירו את עצמם – אנחנו "סימפל ג'וויש" אנחנו לא רוצים הגדרות - -

יצחק הרצוג: אגב, הספר שלך מאוד פופולארי בקהילות.

יצחק הרצוג: ברור להגיד לך.

יצחק הרצוג: מומלץ לכולם.

עליזה לביא: תודה יקירי.

עליזה לביא: אנחנו לא רוצים הגדרות – סימפל ג'וויש.

עליזה לביא: ואז למדתי באמת - - - ואי אפשר שלא לראות בכאב כל כך גדול את הגיל של הנרצחים.

עליזה לביא: וזה הסיפור שלנו.

עליזה לביא: ואם אנחנו לא נדע להבין אותו ולהבין את האחריות שלנו כאן היום – והמקרה המצער הזה חייב להציב את הדגל הלבן, לא את הדגל האדום, את הדגל הלבן שלנו כאן כמי שרוצים להושיט יד.

עליזה לביא: קודם כל להחזיר את התקווה לכל יהודיה ויהודי שמדינת ישראל היא הבית שלהם תמיד.

עליזה לביא: ויהודי הוא יהודי הוא יהודי זה לא רק סלוגן של שר תפוצות שמגיע לשם אלא זה גם עבודת הכנסת כאן.

עליזה לביא: וכל הסוגיות הקשות שאתה מוביל, אדוני היושב ראש, אם זה בירורי היהדות ואם זה הגיור, שאנחנו כולנו נקלענו למבוכה הכל כך גדולה שגם הדוח האחרון שנכתב על ידי חברינו משה ניסים – עדיין אנחנו לא רואים אותו מתקדם, ואני לא אפרט עכשיו, בטח לא בזמן הקצר שיש לי.

עליזה לביא: ולכן אני רוצה לנצל את הסמיכות של המפגש הזה ושל האירוע גם להביע צער וכאב על הרצח הנתעב, אבל גם להבין שהאחריות שלנו היא בראש ובראשונה לחבק, לשלוח עזרה, כמו שהיטבנו לעשות מיד.

עליזה לביא: אבל גם לא לקחת את המקרה הזה ולסמן וי על המפה אלא להבין שאנחנו חייבים כולנו יחד לצמוח ממנו.

עליזה לביא: תודה אדוני.

אברהם נגוסה: תודה.

אברהם נגוסה: חבר הכנסת יואל רזבוזוב בבקשה.

יואל רזבוזוב: אני אגיד כמה מילים, אני לא אחזור על כל הדברים שנאמרו כאן.

יואל רזבוזוב: קודם כל באמת, פעם ראשונה, אני רוצה לברך את יושב ראש הסוכנות.

יואל רזבוזוב: אנחנו פעם ראשונה נפגשים בדיון כיושב ראש, ישבנו כאן כחברי הוועדה.

יואל רזבוזוב: ואני חושב שבאמת יש לפניך המון משימות של איחוד, של דברים שלא נעשו עד כאן, ואני חושב שאנחנו בטוחים שאתה תעשה את זה בצורה הטובה ביותר.

יואל רזבוזוב: וגם אני חושב שאנחנו, לפחות אני יכול להגיד כעולה, אני באמת יודע בדיוק את תפקידה של הסוכנות.

יואל רזבוזוב: וגם כחבר כנסת אני רואה את העבודה אבל גם כאחד שחווה.

יואל רזבוזוב: ואנחנו באמת ראינו מקומות שאנשים אפילו לא מתארים לאיפה נציגי הסוכנות הגיעו ואיזה עבודה הם עושים במקומות האלה.

יצחק הרצוג: מדהים – זה נורא תלוי בחוויה.

יצחק הרצוג: יש כאלה שמוציאים עליי את כל הכעסים בגלל העלייה לפני 30 או 40 שנה או 20 שנה או 10 שנים ויש כאלה שזה הסב להם כזה אושר שהם באים אליי ואומרים אני רוצה להגיד לך תודה.

יצחק הרצוג: לא עשיתי לא את זה ולא את זה.

יצחק הרצוג: אבל אני מעריך את מה שאתה אומר.

יואל רזבוזוב: אבל זה חלק – אתה עומד עכשיו בראש הארגון, ראש הפירמידה.

יואל רזבוזוב: ובאמת אנחנו גם כחברי כנסת, כל פעם שאנחנו מגיעים ומופיעים בפני הקהילה היהודית בתפוצות אני חושב שיש לזה פידבק וגורם שנותן לאנשים בסופו של דבר להאמין שאוהבים אותם כאן במדינת ישראל ורוצים אותם כאן.

יואל רזבוזוב: אז שיהיה בהצלחה, ישר כוח, ואנחנו תמיד נתמוך.

יואל רזבוזוב: וגם לגו'ש – באמת, עבודה, אנחנו - - -

יצחק הרצוג: בלי ג'וש אין פה עבודה.

אברהם נגוסה: אנחנו נשמע את מנכ"ל משרד הקליטה כשותף בעשייה.

אברהם נגוסה: ולאחר מכן נראה את הזמן כי יושב ראש הסוכנות צריך לעזוב לטקס.

אברהם נגוסה: אבל הוא הבטיח לי שאנחנו הולכים לקיים דיון עם כל הארגונים.

אברהם נגוסה: כלומר, דיון המשך.

אברהם נגוסה: אז כל נציגי הארגונים יוכלו להביע גם את - -

יצחק הרצוג: שזה יהיה דיון רק על הסוכנות, הערות, אפילו לא אכפת לי שנתחיל עם ההערות של הארגונים.

אברהם נגוסה: בסדר.

אברהם נגוסה: אז בבקשה מר אלכס קושניר, מנכ"ל משרד העלייה והקליטה.

30741: כבוד היושב ראש אנחנו נפגשים פעם שנייה.

30741: לפני שבוע נפגשנו בטקס מאוד מרגש של תכנית כנפיים ששם אנחנו משתפים פעולה.

30741: אז עליתי על במה ולא הייתה לי באמת הזדמנות לברך אותך בכניסתך לתפקיד.

30741: אני חושב שאנחנו נמצאים בעידן מדהים, בשיתוף פעולה מדהים בין הסוכנות היהודית למשרד העלייה והקליטה יחד עם ההסתדרות הציונית.

30741: יש לנו מחלוקות, כמובן, אבל אנחנו יודעים לפתור אותן למען מטרה משותפת והיא טובת העם היהודי והעלייה לישראל.

30741: אנחנו מתמודדים עם אתגר מאוד משמעותי בתחום של עידוד העלייה במסגרת חברה שנקראת אופק ישראלי.

30741: אנחנו כרגע נמצאים בעיצומם של אישור תכניות לשנה הבאה, 2019, וכמובן האינפוט שלך יהיה מאוד מאוד חשוב בדיונים האלה.

30741: לגבי לימוד השפה העברית אני מאוד שמח שזה החזון שלך כי אנחנו כבר בשנה שעברה יחד איתך, יחד עם הסוכנות היהודית ויחד עם הסוכנות הציונית במסגרת אופק ישראלי פתחנו תכנית משותפת ללימוד השפה העברית – פתחנו 400 כיתות בכל רחבי העולם.

30741: אני חושב שאין ספק שאת המגמה הזאת צריך להמשיך.

30741: אנחנו משתפים פעולה בתכנית צעירים, אנחנו משתפים פעולה בתכניות לחיילים בודדים, בדיור ציבורי, במרכזי קליטה.

30741: ואני חושב שבכלל כל אחד מאיתנו יכול לעשות הרבה דברים אבל כשכולנו ביחד עובדים יש כאן גם את ראש נתיב, נטע בריסקין-פלג, שגם היא פועלת יחד איתנו.

יצחק הרצוג: שמה הולך לפניה אפילו.

30741: שגם היא פועלת יחד איתנו במרחב הפוסט סובייטי.

30741: ואני באמת רוצה להביע הערכה לכל הנציגים של הסוכנות היהודית שנמצאים פה: רומן, יהודה, ג'וש כמובן, ואולי עוד מישהו שאני לא רואה.

30741: חיים נציג של אופק ישראלי.

30741: וכמובן, ראובן שלום שהוא מזכ"ל של ההסתדרות הציונית וגם חבר דירקטוריון בחברת אופק ישראלי.

30741: תודה רבה לכם על שיתוף הפעולה.

30741: ולך המון המון בהצלחה ואני באמת מקווה שמפה אנחנו רק נהדק את הקשרים ונעבוד ביחד.

יצחק הרצוג: תודה רבה אלכס היקר.

אברהם נגוסה: תודה.

אברהם נגוסה: גברת נטע בריסקין מנתיב, בקיצור בבקשה.

נטע בריסקין-פלג: יושב ראש הוועדה לעלייה וקליטה, ד"ר אברהם נגוסה, יושב ראש הסוכנות היהודית מר הרצוג, חברי כנסת, חברי הוועדה, בוקר טוב.

נטע בריסקין-פלג: אני חושבת שהדיון הזה הוא בהחלט קצר בזמן אבל בעל משמעות רבה.

נטע בריסקין-פלג: נתיב, יחידת סמך של משרד ראש הממשלה מהווה זרוע של ממשלת ישראל ומדינת ישראל במרחב הפוסט סובייטי.

נטע בריסקין-פלג: אני חוזרת עכשיו ממינסק, אני חוזרת ממוסקווה אחרי אירועי המטוס, ואני רוצה להגיד שאם עד היום גילויי האנטישמיות נבלמו בצורה מלאכותית על ידי נשיא הפדרציה הרוסית – מיד אחרי אירוע המטוס הכל צץ, עלה בעוצמות אדירות.

נטע בריסקין-פלג: נתיב כותבת דוח אנטישמיות במרחב הפוסט סובייטי.

נטע בריסקין-פלג: אני רוצה להגיד ולומר שכאשר אני נפגשת ברמה הפדראלית גם עם אנשי ממשל בארצות האלה, והם טוענים שהדוח של נתיב הוא לא משקף ולא הוגן אני תמיד אומרת:

נטע בריסקין-פלג: אנחנו לא סופרים את אירועי האנטישמיות, אנחנו מצפים לגינוי.

נטע בריסקין-פלג: אחת הבעיות הקשות שיש באזור הזה שאין גינוי שעולה מהממשלה כלפי מטה.

נטע בריסקין-פלג: יחד עם זאת, אני רוצה להגיד שאנחנו מגייסים את ראשי הקהילה היהודית להיות לצידנו, להיות השגרירים שלנו באזור ההוא ולהגיב על כל אירוע ועל כל מקרה.

נטע בריסקין-פלג: אני רוצה להגיד, מר הרצוג, יכול להיות שאנחנו צריכים לחזור לנושא אבטחת הקהילות, זה צריך להיות ברמת דיון במשרד ראש הממשלה.

אברהם נגוסה: תודה רבה לך.

אברהם נגוסה: אנחנו נעשה דיון המשך.

אברהם נגוסה: אני רוצה לתת לראובן שלום, ההסתדרות הציונית העולמית, בבקשה.

ראובן שלום: תודה רבה.

ראובן שלום: ברכות לשותפות עם הסוכנות, וכפי שנאמר פה, הסוכנות היא שותפה ואנחנו יודעים לעבוד ביחד ונמשיך לעבוד ביחד לטובת כל הדברים.

ראובן שלום: אז כל מה שאתם קוראים פה ושם בעיתונים תתעלמו.

ראובן שלום: הפעולות - - - ובהצלחה.

אברהם נגוסה: תודה.

אברהם נגוסה: חבר הכנסת יואל חסון בבקשה.

יואל חסון: תודה רבה, שלום לכולם.

יואל חסון: קודם כל אני כמובן רוצה להתחיל ולדבר על האירוע הקשה שהיה בפיטסבורג.

יואל חסון: אירוע טרור, אירוע קשה, אירוע אנטישמי, אירוע שמוכיח יותר מכל כמה עדיין, גם אם אנחנו שוכחים וגם במקום כמו ארצות הברית, עדיין קשה להיות יהודי בגולה.

יואל חסון: קשה להיות יהודי בכלל, אבל בוודאי בגולה.

יואל חסון: וגם להזכיר לכולנו, אפרופו המון המון שיחות ודיונים שהיו בנושא של העם היהודי, שאותו רוצח שפל לא שאל אותם מאיזה זרם הם ולא התעניין והאמת כנראה גם לא כל כך מבין בזה.

יואל חסון: מבחינתו הם היו יהודים.

יואל חסון: וזה סוג של התעוררות מצמררת לכמה אנשים שזקוקים להתעוררות הזאת כדי להבין שאנחנו העם היהודי כל כך קטנים שאנחנו לא יכולים להרשות לעצמנו להתחיל לברור מי יהודי יותר ומי יהודי פחות ופשוט לעבוד ביחד.

יואל חסון: ואני יודע, וכאן אני מגיע גם אולי בפעם הראשונה באופן פורמאלי בהזדמנות הזאת לברך את יושב ראש הסוכנות הנכנס, הרצוג.

יואל חסון: באמת אמרנו את זה כמה פעמים בתקשורת אבל פה אני אומר לך את זה – אני חושב שאין מתאים ממך להוביל את העם היהודי בעת הזאת, אין מתאים ממך להבין את האתגרים הגדולים וגם ביכולת לחבר את המדינה לעם היהודי, את הממשלה לעם היהודי וליצור את השיתוף הזה שאמור גם לטפל בבעיות שיש בקהילות וגם לטפל בעניינים של אבטחת הקהילות שזה אחד מהדברים.

יואל חסון: אני חושב שגם צריך בעת הזאת לדבר על הקשר החשוב שקורה בשנים האחרונות, ואני חייב לומר פה מילה טובה למזכ"ל הסוכנות היהודית, גו'ש שוורץ, שיצר פה סנכרון ועבודה מצוינת בין הכנסת לבין הסוכנות היהודית.

יואל חסון: חברי הכנסת היום הרבה יותר מכירים, הרבה יותר מודעים, הרבה יותר נחשפים לפעילות החשובה של הסוכנות היהודית ואם יש כל מיני אמירות על הנחיצות או אי נחיצות אני חושב שהיום בכנסת אם הייתה הצבעה אין ספק שהייתה הצבעה ברורה שהסוכנות היהודית היא דבר שחשוב וצריך לחזק אותו.

יואל חסון: לסיום, אני רוצה לומר דבר שהוא בעיניי חשוב – צריך לחזור למודל הזה שהיה אז בתקופת אהוד אולמרט, הרצוג, ואתה זוכר את זה, שבו מדינת ישראל השקיעה ושמה דגש על חינוך יהודי בגולה.

יואל חסון: אני חושב שצריך לחזור לזה ולעסוק בזה ואני מברך את כל העוסקים במלאכה.

יצחק הרצוג: תודה רבה לך.

אברהם נגוסה: תודה רבה.

אברהם נגוסה: חבר הכנסת עודד פורר הצטרף אלינו.

אברהם נגוסה: אני נותן לדובר הרבנות הראשית שביקש להגיד משפט.

אבי סוויסה: קודם רק תיקון קטן, אני לא דובר הרבנות הראשית, אני דובר של הרב הראשי לישראל, הרב דוד לאו.

אברהם נגוסה: בסדר, זה אותו דבר.

אבי סוויסה: רק תיקון קל.

עליזה לביא: אבל זה הבהרה חשובה כי אולי תגיד לנו מה הוא מתכוון לומר.

אברהם נגוסה: אני לא רוצה לפתוח את הדיון מחדש.

אברהם נגוסה: הוא ביקש זכות, אני נותן לו בקיצור.

אברהם נגוסה: וזהו, אני סוגר אחר כך את הדיון.

אבי סוויסה: בשני משפטים.

אבי סוויסה: אני פשוט חושב שבהמשך לדיון שהיה פה נעשה קצת עוול לרבנים הראשיים ואני אסביר על מה אני מדבר.

אבי סוויסה: הרב הראשי אתמול לאחר שהוא שמע על האירוע הקשה שהיה בפיטסבורג, יחד עם כל עם ישראל ויחד עם כל העולם אני חושב, היה מזועזע ועצוב ברמה האישית על האירוע הקשה.

יצחק הרצוג: על הטבח בבית כנסת אתה מתכוון?

עליזה לביא: פה מתחיל הדיון, חברים.

אברהם נגוסה: אנחנו נעשה דיון המשך.

אברהם נגוסה: אבל אני בגלל שהוא ביקש זכות תגובה חובתי לתת לו.

אברהם נגוסה: ואני מבקש שתעשה את זה בקיצור.

אברהם נגוסה: אם אתה רוצה לפתוח לדיון נעשה בזמן אחר.

אבי סוויסה: אתמול הדיון גם ברשת החברתית וגם בתקשורת היה על דבר אחד – האם הרב הראשי קרא למקום הזה בית כנסת או לא.

אבי סוויסה: אני חושב שלא נכון היה לבוא ולפתוח את המחלוקת האידיאולוגית שכן- -

נחמן שי: אז למה הוא לא קרא לזה בית כנסת?

אבי סוויסה: יש מחלוקת אידיאולוגית, זה נכון.

אבי סוויסה: אני לא חושב שהיה נכון לפתוח אותה אתמול כי אתמול דווקא היה זמן שכל העולם הזדעזע בלי שום קשר לשיוך כזה או אחר של אותם יהודים שנרצחו.

אבי סוויסה: וזה באמת לא משנה, יהודי הוא יהודי.

אברהם נגוסה: תודה.

אברהם נגוסה: אני חושב שכמו שאמרתי קודם – יושב ראש הסוכנות הבטיח לנו לחזור לוועדה לדיון המשך.

אברהם נגוסה: בקרוב נקבע כדי שכל המשתתפים גם יוכלו להביע.

אברהם נגוסה: ולכן אני מאוד מודה לכולם והישיבה נעולה.